Es regula introduir la formació telemàtica sempre que sigui possible i es prorroguen els terminis de determinats programes i els contractes vinculats suspesos per la crisi
L'establiment de l'estat d'alarma, per part del Govern central, va suposar la suspensió de l'execució de gairebé tots el programes de polítiques actives d'ocupació del Servei Públic d'Ocupació de Catalunya (SOC), ja que es limita la llibertat de circulació de les persones, s'estableixen mesures de contenció en l'àmbit de l'educació i la formació i l'aturada de determinades activitats econòmiques considerades com a no essencials.
Amb la voluntat d'evitar perjudicis greus en els drets i interessos de les persones que participen en aquests programes com també de les entitats que els desenvolupen, el SOC ha publicat una Resolució on s'estableixen criteris, així com les adaptacions de les actuacions que han d'executar les entitats beneficiàries, per tornar a posar en marxa els programes de formació, de foment de l'ocupació, d'orientació, d'intermediació i desenvolupament local, sempre que sigui possible.
En el cas de les accions formatives iniciades abans del 13 de març, es podrà reemprendre l'activitat realitzant la formació de forma telemàtica o a través d'un Entorn Virtual d'Aprenentatge (EVA) amb la conformitat de l'alumnat.
Caldrà garantir, això sí, que els aprenentatges es facin amb qualitat i que s'imparteixen tots els continguts previstos.
Les tutories presencials i les proves finals d'avaluació de cada mòdul formatiu es faran, presencialment, un cop acabi l'estat d'alarma.
Si es tracta de formacions que requereixin la utilització d'espais i instal·lacions per a l'adquisició de destreses pràctiques, s'hauran d'impartir posteriorment a l'acabament de l'estat d'alarma, com també el mòdul de pràctiques professionals no laborals exigit en cada certificat de professionalitat.
Pel que fa a les accions formatives que no s'havien iniciat abans del 13 de març, caldrà efectuar la seva reprogramació un cop s'aixequi l'estat d'alarma.
Foment de l'ocupació, orientació i intermediació i desenvolupament local
La Resolució del SOC també fixa el criteri a seguir en els contractes subvencionats.
Si l'estat d'alarma ha obligat a suspendre el programa o el contracte, es mantindrà el caràcter subvencionable i s'haurà de reemprendre un cop finalitzat aquest fins a completar els mesos de contractació prevista.
Si els contractes temporals no s'han pogut materialitzar es preveu una ampliació del termini d'execució per un període idèntic a la vigència de la declaració.
Les actuacions vinculades als programes d'orientació presencials només es podran seguir fent de manera telemàtica en cas que sigui possible, deixant constància de la seva realització i sempre que l'entitat no hagi aplicat cap expedient de regulació temporal d'ocupació del personal que executa les actuacions.
Per contra, si les entitats beneficiàries han aturat completament les actuacions subvencionades, caldrà reiniciar-les un cop finalitzat l'estat d'alarma i fins a esgotar l'execució atorgada.
En general s'amplien els terminis d'execució per un període idèntic a la vigència de l'estat d'alarma llevat del Programa d'Agents d'Ocupació i de Desenvolupament local.